ประกาศกรมสวัสดิการและคุ้มครองแรงงาน
ประกาศกรมสวัสดิการและคุ้มครองแรงงาน
เรื่อง
หลักเกณฑ์และวิธีการอบรมคณะกรรมการความปลอดภัย
อาชีวอนามัย
และสภาพแวดล้อมในการทำงานของสถานประกอบกิจการ
พ.ศ.
๒๕๔๙
 

อาศัยอำนาจตามความในข้อ ๒๘
แห่งกฎกระทรวงกำหนดมาตรฐานในการบริหารและ การจัดการด้านความปลอดภัย อาชีวอนามัย
และสภาพแวดล้อมในการทำงาน พ.ศ. ๒๕๔๙
อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้
ข้อ ๑ ประกาศนี้เรียกว่า ประกาศกรมสวัสดิการและคุ้มครองแรงงาน
เรื่อง หลักเกณฑ์ และวิธีการอบรมคณะกรรมการความปลอดภัย อาชีวอนามัย
และสภาพแวดล้อมในการทำงานของสถานประกอบกิจการ พ.ศ. ๒๕๔๙

ข้อ ๒[๑]
ประกาศนี้
ให้ใช้บังคับตั้งแต่วันประกาศเป็นต้นไป

ข้อ ๓ ให้นายจ้างจัดให้คณะกรรมการความปลอดภัย
อาชีวอนามัย
และสภาพแวดล้อมในการทำงานของสถานประกอบกิจการได้รับการอบรมเกี่ยวกับบทบาทและหน้าที่ตามกฎหมาย
ตามหลักเกณฑ์ วิธีการ หลักสูตรการอบรมและวิทยากรที่กำหนดไว้ในประกาศนี้
ในกรณีที่นายจ้างเป็นผู้จัดอบรมตามวรรคหนึ่ง
ให้ส่งรายละเอียดเกี่ยวกับการอบรมดังต่อไปนี้ ต่ออธิบดีหรือผู้ซึ่งอธิบดีมอบหมาย
เพื่อให้ความเห็นชอบก่อนการอบรมไม่น้อยกว่าสิบห้าวัน
(๑) กำหนดการอบรม ซึ่งประกอบด้วย วัน เวลา
และสถานที่
(๒) จำนวนผู้เข้ารับการอบรม
(๓) รายชื่อและคุณสมบัติวิทยากรแต่ละหัวข้อวิชา
การส่งรายละเอียดตามวรรคสอง
ให้ถือว่านายจ้างได้แจ้งการอบรมต่ออธิบดีหรือผู้ซึ่งอธิบดีมอบหมายตามข้อ ๖ (๑)
แล้ว
ในกรณีที่นายจ้างไม่สามารถจัดอบรมได้
ให้นายจ้างจัดให้คณะกรรมการความปลอดภัยอาชีวอนามัย
และสภาพแวดล้อมในการทำงานของสถานประกอบกิจการเข้ารับการอบรมกับกรมสวัสดิการ และคุ้มครองแรงงาน
หรือหน่วยงานฝึกอบรมเจ้าหน้าที่ความปลอดภัยในการทำงานที่ได้ขึ้นทะเบียนไว้กับกรมสวัสดิการและคุ้มครองแรงงาน

ข้อ ๔ หลักสูตรการอบรมคณะกรรมการความปลอดภัย
อาชีวอนามัย และสภาพแวดล้อม ในการทำงานของสถานประกอบกิจการต้องมีหัวข้อวิชาและระยะเวลาการอบรมรวมสิบสองชั่วโมง
ดังนี้
(๑) หมวดวิชาที่ ๑ การบริหารคณะกรรมการความปลอดภัย
อาชีวอนามัย และสภาพแวดล้อม ในการทำงานของสถานประกอบกิจการอย่างมีประสิทธิภาพ
ระยะเวลาสามชั่วโมง ประกอบด้วย หัวข้อวิชา ได้แก่
(ก) แนวคิดระบบการจัดการความปลอดภัย อาชีวอนามัย
และสภาพแวดล้อมในการทำงาน
(ข)
การพิจารณาแผนงานและโครงการความปลอดภัยในการทำงานและความปลอดภัยนอกงาน
(๒) หมวดวิชาที่ ๒ กฎหมายความปลอดภัยในการทำงาน
ระยะเวลาหนึ่งชั่วโมงสามสิบนาที ประกอบด้วย หัวข้อวิชา ได้แก่
(ก)
กฎกระทรวงกำหนดมาตรฐานในการบริหารและการจัดการด้านความปลอดภัยอาชีวอนามัย
และสภาพแวดล้อมในการทำงาน พ.ศ. ๒๕๔๙
(ข)
สาระสำคัญของกฎหมายความปลอดภัยในการทำงานที่เกี่ยวข้อง
(๓) หมวดวิชาที่ ๓
บทบาทหน้าที่ของคณะกรรมการความปลอดภัย อาชีวอนามัย
และสภาพแวดล้อมในการทำงานของสถานประกอบกิจการ ระยะเวลาเจ็ดชั่วโมงสามสิบนาที
ประกอบด้วย หัวข้อวิชา ได้แก่
(ก)
การควบคุมและป้องกันการประสบอันตรายจากการทำงาน
(ข) การสำรวจความปลอดภัย
(ค) การจัดทำข้อบังคับ
คู่มือและมาตรฐานด้านความปลอดภัยในการทำงาน
(ง) การวางระบบการรายงานสภาพการทำงานที่ไม่ปลอดภัย
(จ)
การประเมินผลการดำเนินงานด้านความปลอดภัยในการทำงาน
(ฉ) การประชุมและการติดตามงาน

ข้อ ๕ วิทยากรอบรมหลักสูตรคณะกรรมการความปลอดภัย
อาชีวอนามัย และสภาพแวดล้อมในการทำงานของสถานประกอบกิจการ ต้องมีคุณสมบัติอย่างหนึ่งอย่างใด
ดังนี้
(๑)
เป็นหรือเคยเป็นเจ้าหน้าที่ของหน่วยงานราชการที่มีคุณวุฒิไม่ต่ำกว่าปริญญาตรี
สาขาอาชีวอนามัย หรือเทียบเท่า
หรือผ่านการฝึกอบรมหลักสูตรด้านความปลอดภัยในการทำงานของกรมสวัสดิการและคุ้มครองแรงงาน
ทั้งนี้ ต้องปฏิบัติงานที่เกี่ยวข้องกับความปลอดภัยในการทำงานมาไม่น้อยกว่าห้าปี
และมีประสบการณ์การเป็นวิทยากรเกี่ยวกับความปลอดภัยในการทำงานไม่น้อยกว่าสามปี
(๒)
เป็นอาจารย์ในสถาบันอุดมศึกษาของรัฐหรือเอกชนที่สำเร็จการศึกษาไม่ต่ำกว่าปริญญาตรี
สาขาอาชีวอนามัย หรือเทียบเท่า โดยสอนวิชาที่เกี่ยวกับความปลอดภัยในการทำงาน
และมีประสบการณ์การสอนเกี่ยวกับวิชาดังกล่าวไม่น้อยกว่าสามปี
(๓)
เป็นผู้มีความรู้และประสบการณ์ในการทำงานที่เกี่ยวข้องกับหัวข้อวิชาที่บรรยายไม่น้อยกว่าห้าปี
หรือเป็นผู้ปฏิบัติงานโดยตรงเกี่ยวกับการพัฒนาองค์ความรู้หรือมาตรฐานด้านความปลอดภัยในการทำงานไม่น้อยกว่าห้าปี
ทั้งนี้
มีประสบการณ์การเป็นวิทยากรเกี่ยวกับหัวข้อวิชาที่บรรยายมาไม่น้อยกว่าสามปี

ข้อ ๖ ในการอบรมคณะกรรมการความปลอดภัย
อาชีวอนามัย และสภาพแวดล้อมในการทำงานของสถานประกอบกิจการ ผู้จัดอบรมต้องดำเนินการ
ดังนี้
(๑) แจ้งกำหนดการอบรมต่ออธิบดีหรือผู้ซึ่งอธิบดีมอบหมายไม่น้อยกว่าสิบห้าวันก่อนการจัดอบรม
(๒)
จัดให้มีเอกสารประกอบการอบรมที่มีเนื้อหาและรายละเอียดตามหลักสูตร
(๓)
จัดให้ห้องอบรมหนึ่งห้องมีผู้เข้ารับการอบรมไม่เกินหกสิบคนต่อวิทยากรหนึ่งคน
(๔)
จัดให้ผู้เข้ารับการอบรมเข้ารับการอบรมเต็มเวลาตลอดหลักสูตรที่กำหนด
(๕)
จัดให้มีการวัดผลและประเมินผลผู้เข้ารับการอบรม
(๖) ออกใบรับรองให้แก่ผู้ผ่านการอบรม

ข้อ ๗ ให้นายจ้างแจ้งผลการอบรมคณะกรรมการความปลอดภัย
อาชีวอนามัย และสภาพแวดล้อม ในการทำงานของสถานประกอบกิจการเป็นหนังสือต่ออธิบดีหรือผู้ซึ่งอธิบดีมอบหมายภายในสามสิบวัน
นับแต่วันที่เสร็จสิ้นการอบรม
และหนังสือแจ้งผลการอบรมนั้นอย่างน้อยต้องมีรายการและเอกสารประกอบ ดังต่อไปนี้
(๑) ชื่อ และที่ตั้งสถานประกอบกิจการของนายจ้าง
(๒)
กำหนดการอบรมที่มีการลงลายมือชื่อของวิทยากรในแต่ละหัวข้อวิชา
(๓) สำเนาใบรับรองของผู้ผ่านการอบรม


ประกาศ
ณ วันที่ ๘ พฤศจิกายน พ.ศ. ๒๕๔๙
ผดุงศักดิ์
เทพหัสดิน ณ อยุธยา
อธิบดีกรมสวัสดิการและคุ้มครองแรงงาน










โสรศ/ผู้จัดทำ
๒๘
ธันวาคม ๒๕๔๙

[๑] ราชกิจจานุเบกษา เล่ม
๑๒๓/ตอนที่ ๑๓๑ ง/หน้า ๒๓/๒๑ ธันวาคม ๒๕๔๙